'Baie lae' aan Pat Stamatélos se nuwe roman | Netwerk24
'Baie lae' aan Pat Stamatélos se nuwe roman
Deur AJ Opperman 27 September 2018 17:00
Pat Stamatélos Foto: Bongiwe Gumede
Die geheime wat mense met hul saamdra, is een van die temas in Pat Stamatélos se nuwe roman Aankoms en vertrek.
In die boek, wat onlangs deur Umuzi uitgereik is, belig die skrywer ook die gegewe van iemand wat 'n gebied (aanvanklik vir goed) verlaat, later terugkeer en dan nie weet waarom nie.
"Dit was net 'n gedagte hier en 'n gedagte daar," sê Stamatélos.
"Ek wou nie spesifiek skryf oor moord en doodslag nie. 'n Boek skryf maar homself. Die karakters in hierdie boek het almal geheime. Die hoofkarakter, die broer, die buurvrou, die huishulp en so aan."
Die hoofkarakter, Bailey Kellerman, het ná 'n mislukte verhouding na Engeland verhuis. Daar is sy met 'n Fransman getroud, maar dit het ook nie gelukkig geëindig nie.
Haar ouers sterf in Johannesburg en haar broer dring daarop aan dat sy huis toe kom.
Haar gewese kêrel is ook glad nie uit die prentjie wanneer sy terugkeer nie.
Haar terugkoms lei tot die een vraag ná die ander.
"Gewoonlik as jy 'n storie skryf, het jy 'n soort einde in gedagte. Ek het nie geweet wat en waar nie. Ek het eers 'n baie ingewikkelde plan gehad, en toe dink ek, nee, Patricia, nou is jy uit jou diepte. Dis vir my moeilik. Jy moet 'n einde hê. Miskien nie 100% nie, maar min of meer."
Aankoms en vertrek deur Pat Stamatélos.
Stamatélos, wat in 2005 met Kroes haar debuut gemaak het, fokus nie op 'n spesifieke genre in haar skryfwerk nie. Sy skryf bloot 'n boek met die storie wat haar lei.
Sy verwys weer na die geheime in Aankoms en vertrek.
"Dis soos 'n mens is. Jy weet dinge wat ek nie weet nie, en andersom. Dis 'n interessante aspek van mense. Ek het eers nie vir Bailey vol geheime geskryf nie, dit het mettertyd vorm aangeneem."
Sy reken alle skrywers neem mense waar.
"Daar is baie lae aan die boek," sê sy oor Aankoms en vertrek.
"Mense moet maar deur dit werk en kyk waarby hulle aanklank vind. Ek weet nie, party mense gaan dalk die moord-aspek onthou, ander dalk die geheime en die manier waarop dit geopenbaar is en wat dit geverg het om tot die punt te kom oor die dinge te praat."